
Бүген "Казан ярминкәсе" күргәзмәләр үзәгендә Татарстан Республикасы Президенты Рөстәм Миңнеханов ТРның "Яшь профессионаллар" (WorldSkills Russia 2016) төбәк чемпионаты мәйданчыгында булды.

Аны Россия элемтә һәм массакүләм коммуникацияләр министры Николай Никифоров, ТР Президенты Аппараты җитәкчесе Әсгать Сәфәров, ТР Президенты ярдәмчесе Ләйлә Фазлыева, Казан мэры Илсур Метшин, ТР Премьер-министры урынбасары - ТР мәгариф һәм фән министры Энгель Фәттахов һәм башка министрлыклар, ведомстволар җитәкчеләре озата йөрде.

Кунаклар конкурсантлар эшләре белән танышты, компетенцияләр кысаларында әзерләнгән әйберләрне бәяләде, экспертлар белән аралашты. Аерым алганда, алар фотографияләр һәм чәчәк букетларын, татар милли ашлары һәм кондитер әйберләрен, кием-салымны күздән кичерде. Төбәк чемпионатының шәрәфле кунакларына яшь катнашучылар үзләрен агач экәртү остасы, калайчы, ландшафт дизайнеры буларак, ветеринария, ресторан сервисы һ.б. эшләрдә осталыкларын күрсәттеләр. "Боларның барысын да балалар эшли алуы, - бик шәп", - дип мөрәҗәгать итте Илсур Метшинга Рөстәм Миңнеханов мәйданчыкларны карап йөргән вакытта.

Искәртеп үтәбез: ТРның "Яшь профессионаллар" (WorldSkills Russia 2016) ачык төбәк конкурсы Казанда 7 апрельдә башланды, бүген аны ябу һәм җиңүчеләрне бүләкләү тантанасы үткәрелде.

WorldSkills Russia төбәк координацияләү үзәге җитәкчесе, Казан педколледжы директоры Анфиса Җәләлова сүзләренчә, конкурста катнашучыларның әзерлек дәрәҗәсе шактый югары. "Мин экспертлар белән сөйләштем, алар безнең яшьләрнең көндәшлеккә сәләтле булуын билгеләп үтте. Экспертлар биредә Россиянең бик күп төбәкләреннән килгән, Үзәк федераль округтан гына түгел, шуңа да аларның кемнәр белән чагыштырырлыгы бар, - диде ул. - Татарстан - WorldSkills хәрәкәте үсеше буенча лидерларның берсе, безнең Россия буенча өченче тапкыр беренче урында булуыбыз расланды", - дип өстәде А.Җәләлова.

Ул искәрткәнчә, төбәк чемпионатында Татарстан яшьләре белән бергә Россиянең 17 төбәгеннән конкурсантлар һөнәри осталыкта көч сынаша. "Бүгенгә 450 кеше конкурста катнашуга теркәлү узган, 15 һөнәр буенча 300дән артык мәктәп укучысы (Junior Skills) ярыша. Үзенә күрә бу кече ярымфинал булып, монда Татарстан җыелмасы формалаша. Идел буе федераль округы буенча төп ярымфинал Саранскида үткәреләчәк. Без дүшәмбе көнне үзебезнең җыелма команданы шунда алып китәбез, анда 26 компетенция буенча эшли башлыйбыз, шуларның 1се - физик тәрбия буенча - презентацион", - дип билгеләп үтте А.Җәләлова.

Бу чемпионатта күп кенә гадәти булмаган компетенцияләр тәкъдим ителде, беренче тапкыр ветеринария, мерчандайзинг, лазер технологияләре буенча һ.б.лар, диде. "WorldSkills компетенцияләренә, Татарстанда һәм тулаем Россиядә ихтыяҗлы булган компетенцияләргә мөмкин кадәр якын китерү бурычы куйдык, шуңа күрә 56 конкурслы һөнәр сайлап алынды. Бөтен өлкәләр тәкъдим ителде: төзелеш, сәнәгать, автотранспорт, мобиль технологияләр, хезмәт күрсәтү өлкәсе, мәктәпкәчә тәрбия", - дип нәтиҗә чыгарды ул.
Рөстәм Миңнеханов ТР "Яшь профессионаллар" WorldSkills чемпионаты мәйданчыгында булды